**ΙΣΤΟΡΙΑ Β΄ ΤΑΞΗΣ ΓΕΝΙΚΟΥ ΛΥΚΕΙΟΥ**

**1ο ΘΕΜΑ**

**1.α.**

**(Ι)** Να χαρακτηρίστε τις παρακάτω προτάσεις ως προς την ορθότητά τους, γράφοντας τη λέξη «σωστό» ή «λάθος» δίπλα στον αριθμό που αντιστοιχεί στην κάθε πρόταση:

1. Στο Βυζάντιο, από τα τέλη του 10ου αιώνα, η αριστοκρατία της γης και η αριστοκρατία των αξιωμάτων συνδέθηκε με επιγαμίες.

2. Στις Νεαρές της Μακεδονικής Δυναστείας φαίνεται ότι το κράτος ταυτίζεται με τον αυτοκράτορα.

3. Στα μέσα του 11ου αιώνα στη Δυτική Ευρώπη ιδρύονται νέες πόλεις.

4. Μετά την Άλωση της Κωνσταντινούπολης (1453) κληρονόμος της πνευματικής παράδοσης του Βυζαντίου φιλοδόξησε να γίνει η Ρώμη.

5. Ο Βαρθολομαίος Ντιάζ, πλέοντας προς τις Ινδίες, έφτασε στη Βραζιλία.

(μονάδες 5)

**(ΙΙ)** Να τοποθετήσετε τα ακόλουθα ιστορικά γεγονότα στη σωστή χρονολογική σειρά, αρχίζοντας από το αρχαιότερο και καταλήγοντας στο πιο πρόσφατο:

α. ήττα του σουλτάνου Βαγιαζήτ στη μάχη της Άγκυρας

β. αναχαίτιση των Αράβων στο Πουατιέ της Γαλλίας

γ. Τέταρτη Σταυροφορία

δ. δημιουργία μόνιμων εγκαταστάσεων Σλάβων στον ελλαδικό χώρο

ε. Πρώτο Σχίσμα

(μονάδες 5)

**Μονάδες 10**

**1.β.** Να εξηγήσετε το περιεχόμενο των ακόλουθων ιστορικών όρων: *στρατιωτόπια, Ανθρωπισμός.*

**Μονάδες 7+8=15**